35. schôdza NR SR - 15.deň - A. dopoludnia
Dátum: 2025-06-18
Poslanec: Šmilňák, Martin (KDH)
Druh vystúpenia: Vystúpenie v rozprave

70. Vážený pán predsedajúci, vážené kolegyne a kolegovia, keďže sa bavíme o doživotnej rente pána generálneho prokurátora Žilinku, dovoľte mi dať do protikladu jeden skutočný životný príbeh jednej rodiny. Pre poriadok a preto, aby som im neublížil, tak trošku zmením mená a budem hovoriť o Slávovi a Jarke. Slávo je školníkom na základnej škole a celý život sa stará o svoju rodinu, má veľmi ťažko chorého chlapca, ktorý už je v dospelom veku a ktorý potrebuje 24-hodinovú starostlivosť. Okrem toho majú ešte dcéru, ktorá študuje na vysokej škole. Slávo zarába 850 eur v čistom a jeho manželka robila takú drobnú administratívnu prácu v jednej malej firme, ale keďže zdravotný stav ich syna sa zhoršil a babka je už staršia, nevládze sa starať o dospelého človeka, ktorý potrebuje takúto starostlivosť, tak musela odísť domov. 70-2 Príjem tejto rodiny je niečo okolo 1 500 eur. A keby ste videli ruky tohto školníka, aké mozole, aké má šľachy a ako nemá na sebe ani štipku tuku, lebo celý život tvrdo pracuje a predstavte si, že on sa ma opýtal, že čo to je vlastne tá doživotná renta. To ako sa k tomu dostať? Kto vlastne dostáva doživotnú rentu? A ja mu vravím, tak to je 5-6 tisíc eur, ktoré dostane človek, ktorý štyri roky pracoval, nedokončil ani svoje funkčné obdobie a po štyroch rokoch má nárok na to, že môže ísť domov a každý mesiac mu príde na účet 5-6 tisíc eur. A on len krúti hlavou, že kde to žijeme, čo to vlastne, aký to život žijeme. Moja výčitka nie je k úradu generálneho prokurátora. Určite ho potrebujeme a jeho práca je kľúčová. O tom, či je jeho funkcia nastavená dobre, alebo nie, tu hovorili oveľa väčší odborníci ako ja. Ja vám môžem povedať k tomuto príbehu niečo viac. Problémom s touto doživotnou rentou a nielen s ňou, ale aj s tým, ako vláda hospodári s finančnými prostriedkami, je to, že toto veľmi zvyšuje napätie u jednoduchých ľudí na Slovensku. V tomto volebnom období sa zvýšil počet ministerstiev, zdvojnásobil sa počet štátnych tajomníkov, čo sú námestníci ministra s vysokým platom. Zaviedli ste nových viceguvernérov a rôznych splnomocnencov krajiny. Vytvorili ste desiatky a desiatky ďalších funkcií, v ktorých zarobia títo ľudia 5-6 tisícové platy a na tieto platy sa musia skladať jednoduchí Slováci, ktorí pracujú, zarábajú a odvádzajú dane. A teraz, môj problém s týmto je, či je to čestné, či je to spravodlivé, či vy ako vládni poslanci, ktorí máte v rukách moc a rozhodujete o takých veciach, či to robíte dobre, s dobrým úmyslom. Môj problém s doživotnou rentou pre generálneho prokurátora je, že je účelová, že je urobená tak, aby ste dosiahli nejaký iný zámer, nie to, aby ste odmenili človeka za prácu, ktorú odviedol. Môj problém s ďalšími a ďalšími vysokými štátnymi úradníkmi je, že je to účelové preto, aby ste upratali svojich kamarátov a dali mu krásne peniaze za nič. Predstavte si taký výrobný podnik, kde ľudia pracujú, tvoria hodnoty a riaditeľ má svojho zástupcu, ale postupne má ďalšieho námestníka a ďalšieho a ďalšieho a ďalšieho. A všetci ostatní, ktorí pracujú, sa pýtajú, prečo by sme mali platiť týchto ľudí, ktorých tu nepotrebujeme? A prečo by sme im ešte mali zaplatiť, keď už aj odídu z firmy, už netvoria hodnoty a nejakú doživotnú rentu? Toto sa nedá vysvetliť bežným ľuďom, lebo je to nečestné. A toto vám vytýka váš prezident z vašich radov. Človek, ktorý vyšiel z vašej partie, z vašej skupiny, vám teraz odkázal, táto doživotná renta je nečestná. Sú to verejné zdroje, verejné financie, ktoré vytvárajú Slováci zo svojich daní. A prezident vám odkazuje, že toto je nečestné a toto treba zrušiť. A tak vás za svojho priateľa, ktorého som pomenoval Slavo, aj keď sa volá inak, v mene KDH, aj v mene všetkých ľudí na Slovensku, ktorí pracujú a vytvárajú hodnoty, vás vyzývam, aby ste túto doživotnú rentu odmietli podobne, ako vám to odkázal prezident z vašich radov. Ďakujem pekne.